উল্লেখ্য যে, ১৯২৯ সালের মার্চ মাসে হাসানুল বান্না ইখওয়ান – আল – মুসলিম বা মুসলিম ব্রাদারহুড প্রতিষ্টা করেন। মিসরের ইসমাইলিয় নগরী ছিল তাদের প্রধান কেন্দ্র। হোসনি মোবারকের শাসন আমলে এ দলটি নিষিদ্ধ ছিল। মুসলিম ব্রাদারহুড কট্টর ইসলামপন্থী ও পাশ্চাত্যবিরোধী সংগঠন হিসেবে পরিচিত। ইসলামের বিধি নিষেধগুলো তারা কঠোরভাবে পালন করতে প্রতিজ্ঞাবদ্ধ। তবে মোহাম্মদ মুরসি কিছুটা উদারপন্থী হিসেবে পরিচিত। তিনি ইসলাম আর গণতন্ত্রকে এক কাতারে দেখতে চান। যেহেতু মুসলিম ব্রাদারহুডের একটি বিরাট অংশ ধর্মভিত্তিক রাষ্ট্র ব্যবস্থার পক্ষে সেক্ষেত্রে মুরসি মিসরকে ভবিষ্যতে কোন দিকে চালিত করবেন তা এখনো স্পষ্ট নয়। মিসরের প্রেসিডেন্ট হিসেবে মুরসির জয়কে আপাতদৃষ্টিতে মিসরের গণতান্ত্রিক যাত্রা বলে মনে হলেও আর্ন্তজাতিক বিশ্লেষকরা এ নিয়ে সংশয় প্রকাশ করেছেন। তাদের দাবি, ক্ষমতায় থাকার স্বার্থে মুরসিকে সেনাবাহিনীর সাথে আপোষ-রফার পথ বেছে নিতে হবে। অর্থাৎ তিনি যতদিন ক্ষমতায় থাকবেন ততদিন মাথা নিচু করে থাকতে হবে। কেননা মিসরের সর্বোচ্চ সেনা পরিষদ কিছুদিন আগে কতগুলো ডিক্রি জারি করেছেন। এসব ডিক্রিতে প্রেসিডেন্টের ক্ষমতা হ্রাস করা হয়েছে। ডিক্রিতে বলা হয়েছে- সেনা বাজেট, সেনা নেতৃত্ব কিংবা যুদ্ধ শুরু করার ব্যাপারে নির্বাচিত প্রেসিডেন্ট এককভাবে কোন সিদ্ধান্ত নিতে পারবেননা। এমনকি খসড়া সংবিধান চূড়ান্ত করার আগে সর্বোচ্চ সেনা পরিষদের অনুমোদন নিতে হবে এবং তা তিন মাসের মধ্যে গণভোটে পাশ করাতে হবে। এমতাবস্থায় ধারনা করা হচ্ছে সেনা পরিষদ ও মুরসি মুখোমুখি অবস্থানে থাকবে নতুবা ক্ষমতা ভাগাভাগি করে নেবে। এই ভাগাভাগিতে মুরসিকে অত্যন্ত দক্ষভাবে সেনাবাহিনীর সাথে শান্তিপূর্ণ সহাবস্থান নিশ্চিত করতে হবে। যেটা করতে পেরেছেন তুরস্কের প্রেসিডেন্ট রেসপ তাইপ এরদোগান তার কারিশম্যাটিক বুদ্ধির মাধ্যমে।